b'\n_START_ARTICLE_\nAleksander Jaroslavi\xc4\x8d Nevski\n_START_SECTION_\nAleksander kot vojskovodja\n_START_PARAGRAPH_\nAleksander Nevski je bil drugi sin perejaslvelj-zaleskega kneza Jaroslava II. Vsevolodovi\xc4\x8da (*1191; \xe2\x80\xa0 1246), ki je bil od leta 1238 tudi veliki knez Vladimira. Leta 1236 so novgorodske oblasti imenovale Aleksandra za kneza Novgoroda, kar je v republi\xc5\xa1ki ureditvi dr\xc5\xbeave pomenilo imenovanje za voja\xc5\xa1kega poveljnika novgorodske vojske._NEWLINE_Leta 1240 so \xc5\xa0vedi zavzeli ozemlje ob ustju reke Neve, ki si ga je lastil tudi Novgorod, in s tem Novogorod\xc4\x8danom onemogo\xc4\x8dili dostop od Balti\xc5\xa1kega morja. Spopad je bil neizogiben. Aleksander ni \xc4\x8dakal na pomo\xc4\x8d iz sosednje Suzdalije, ampak je samo z novgorodsko vojsko napadel \xc5\xa0vede pri soto\xc4\x8dju Izore in Neve in jih premagal. Zmaga je naredila velikanski vtis po vsej Rusiji, \xc5\xa1e posebej, ker je pri\xc5\xa1la tri leta po uni\xc4\x8dujo\xc4\x8di mongolski zasedbi . Devetnajstletnemu Aleksandru je prinesla vzdevek Nevski in mu dala veliko politi\xc4\x8dno te\xc5\xbeo. Za\xc4\x8del se je vme\xc5\xa1avati v notranje zadeve republike, zato so ga po nekaj mesecih izgnali._NEWLINE_A \xc5\xbee leta 1242 je Novgorod ogrozila nova voja\xc5\xa1ka nevarnost. Tevtonski vite\xc5\xa1ki red je v svoji vnemi \xc5\xa1irjenja katolicizma za\xc4\x8del prodirati na rusko ozemlje. Vitezi so zavzeli Pskov, Vo\xc5\xbe in Tesov in \xc5\xbee ogro\xc5\xbeali Novgorod. Novgorodske oblasti so ponovno poslale po Nevskega. Spomladi 1241 se je vrnil iz pregnanstva, zbral vojsko in 5. aprila 1242 na ledu \xc4\x8cudskega jezera z vojsko pe\xc5\xa1cev premagal vojsko vitezov na konjih in v oklepih. To je bila versko zagrizena bitka na \xc5\xbeivljenje ali smrt. Rusi so bili slabo opremljeni in oboro\xc5\xbeeni, a so branili svoj narodni ponos in pravoslavno vero._NEWLINE_Tudi obdobje med letoma 1249 in 1256 je bilo izpolnjeno z vojnami s \xc5\xa0vedi in vite\xc5\xa1kimi redovi. Vojna sre\xc4\x8da je bila enkrat na eni in drugi\xc4\x8d na drugi strani.\n_START_SECTION_\nAleksander kot politik\n_START_PARAGRAPH_\nLeta 1246 je na povratku iz Azije umrl Alesandrov o\xc4\x8de, ki je pri velikem kanu uveljavil svoj naslov velikega kneza Vladimira. Pojavilo se je vpra\xc5\xa1anje njegovega nasledstva. Pape\xc5\xbe Inocenc IV. je Aleksandra nagovarjal, naj se postavi na \xc4\x8delo kri\xc5\xbearske vojske proti Mongolom. Aleksander je ponudbo odklonil. Zavedal se je tatarske voja\xc5\xa1ke mo\xc4\x8di in vedel, da je razumna edino politika sodelovanje s Tatari. Zato je skupaj z mlaj\xc5\xa1im bratom Andrejem (*1222; \xe2\x80\xa0 1264) odpotoval v Saraj Batu h kanu Batuju, da se mu pokloni. Batu je poznal Aleksandrove zmage in mu je bil naklonjen, a o mestu velikega kneza ni \xc5\xbeelel odlo\xc4\x8diti sam in je brata poslal naprej v Azijo k velikemu kanu G\xc3\xbcy\xc3\xbcku. Ta je v nasprotju z obi\xc4\x8daji podelil naslov velikega kneza Vladimira mlaj\xc5\xa1emu bratu, Andreju; potrdil je Aleksandrov naslov kneza Novgoroda in raz\xc5\xa1iril obmo\xc4\x8dje njegovega vpliva tudi na Kijev in vso ju\xc5\xbeno Rusijo (na \xc4\x8cernigovsko in Perejeslavsko kne\xc5\xbeevino) ._NEWLINE_Doma se je za\xc4\x8del Andrej povezovati s Tatarom sovra\xc5\xbenimi ruskimi knezi in z zahodnimi de\xc5\xbeelami ter voditi protitatarsko politiko, ki jo je imel Aleksander za pogubno. Zato je Nevski spet odpotoval v Saraj in zato\xc5\xbeil brata Batuju, ki je leta 1247 Andreja odstavil in za velikega kneza Vladimira imenoval Aleksandra. Poslal je vojsko, ki je zamenjavo uveljavila. Andrej je pobegnil na Poljsko in potem na \xc5\xa0vedsko. Aleksander je na polo\xc5\xbeaj kneza Novgoroda postavil svojega sina Vasilija in s tem prekr\xc5\xa1il novgorodski zakon, po katerem so imeli me\xc5\xa1\xc4\x8dani sami pravico izbirati svojega kneza. Upor, ki je zaradi tega izbruhnil, je zadu\xc5\xa1il s silo._NEWLINE_Polo\xc5\xbeaj Aleksandra Nevskega je leta 1255 zelo ote\xc5\xbeila Batujeva smrt. Novi kan Berke je zahteval ponoven popis prebivalstva in premo\xc5\xbeenja in zanj zadol\xc5\xbeil Aleksandra Nevskega. V Novgorodu, kjer dotlej popisa \xc5\xa1e ni bilo, je zahteva povzro\xc4\x8dila izredno razburjenje. Aleksandru se je uprl celo sin, tako da ga je dal leta 1259 za nekaj \xc4\x8dasa zapreti. \xc5\xa0ele ko so se proti Novgorodu za\xc4\x8dele pomikati tatarske \xc4\x8dete, so me\xc5\xa1\xc4\x8dani popustili. Upori so izbruhnili tudi v Vladimiru, Rostovu in Suzdaliji; Nevskemu je nekako uspelo, da jih je do leta 1262 umiril. Tedaj pa je dobil od Tatarov zahtevo, da jim za invazijo, na\xc4\x8drtovano v Iran, zagotovi ruske pomo\xc5\xbene \xc4\x8dete, kar je Aleksander odklonil. Ker se je bal tatarskega ma\xc5\xa1\xc4\x8devanja, se je ponovno odpravil v Saraj, da kanu Berkeju doka\xc5\xbee svojo lojalnost. Tam se je zadr\xc5\xbeal eno leto. Na poti domov je novembra 1263 v Gorodcu zbolel in umrl.\n_START_SECTION_\nPomen Aleksandra Nevskega\n_START_PARAGRAPH_\nAleksander Nevski je poznan po svojih voja\xc5\xa1kih zmagah, veliko manj pa po politi\xc4\x8dni iznajdljivosti, ki jo je pokazal v odnosih do Tatarov. Njegov polo\xc5\xbeaj je bil izredno te\xc5\xbeak. Ve\xc4\x8dina ruskih knezov se je \xc5\xbeelela Tatarom ponosno a brezglavo upreti. Aleksandru so o\xc4\x8ditali, da ni dovolj rodoljuben in da je preve\xc4\x8d hlap\xc4\x8devski. Zlasti je bil v te\xc5\xbekem polo\xc5\xbeaju tedaj, ko je moral \xc5\xa1\xc4\x8dititi tatarske popisovalce in miriti upore proti njim. \xc5\xa0ele kasneje se je pokazala vsa koristnost Aleksandrove politike. Vsaj tisti del Rusije, ki ga je imel v oblasti, je uspel za\xc5\xa1\xc4\x8dititi pred novimi napadi Tatarov. Ta ozemlja so pla\xc4\x8devala znatno manj\xc5\xa1i davek kot drugi Rusi in jim ni bilo treba nova\xc4\x8diti svojih ljudi za tatarsko vojsko. Mir je omogo\xc4\x8dal obnovo de\xc5\xbeele, gradnjo utrdb in cerkva. Novgorod, na katerega ozemlju Tatarov ni bilo, je ravno v \xc4\x8dasu Aleksandra Nevskega do\xc5\xbeivel svoj popoln trgovski razcvet._NEWLINE_Aleksandrova politika je godila tudi ruski pravoslavni Cerkvi, ki je kar dobro sodelovala s Tatari, ki se v njeno delovanje niso vme\xc5\xa1avali, niso ji nalagali davkov in so ji bili dokaj naklonjeni. S tem ko je Nevski nastopil proti knezom, ki so se sku\xc5\xa1ali povezati z zahodom, je tudi \xc5\xa1\xc4\x8ditil pravoslavno cerkev pred agresivnim katolicizmom. Cerkev ga je za zasluge leta 1381 povzdignila v lokalnega svetnika in leta 1547 v svetnika ruske pravoslavne cerkve. Aleksandru Nevskemu so posve\xc4\x8dene \xc5\xa1tevilne cerkve in samostani._NEWLINE_Legende o Nevskem so krepile rusko narodno zavest vse do dvajsetega stoletja. Cesarica Katarina I. je leta 1725 vpeljala odlikovanje red Aleksandra Nevskega. Leta 1942, v najte\xc5\xbejih trenutkih druge svetovne vojne, ko je Nem\xc4\x8dija prodrla globoko v Sovjetsko zvezo, je Stalin Nevskega proglasil za narodnega heroja in ustanovil voja\xc5\xa1ko odlikovanje z njegovim imenom. Po Nevskem so poimenovane mnoge ceste, ladje ter drugi objekti in institucije.\n_START_SECTION_\nPotem\n_START_PARAGRAPH_\nNasledniki Aleksandru Nevskemu niso bili po dejanjih in ugledu niti malo enakovredni, vseeno pa so se, v medsebojnih bojih in na obiskih pri Tatarih, vneto potegovali za naziv velikega kneza, ki pa ni imel ve\xc4\x8d povezovalne mo\xc4\x8di._NEWLINE_Na polo\xc5\xbeaju velikega kneza Vladimira je Nevskega nasledil njegov brat, tverski knez Jaroslav III. Jaroslavi\xc4\x8d (1264\xe2\x80\x931272), njega pa \xc5\xa1e mlaj\xc5\xa1i brat Vasilij Jaroslavi\xc4\x8d Kostromski (1272\xe2\x80\x931277). Leta 1277 je nastal razkol tudi znotraj Zlate horde.  V nastali zmedi, polni spletk in spopadov, sta pri\xc5\xa1la na polo\xc5\xbeaj velikega kneza po dvakrat sinova Aleksandra Nevskega, perejaslaveljski knez Dimitrij Aleksandrovi\xc4\x8d (1277\xe2\x80\x931281, 1283\xe2\x80\x931293) in gorode\xc5\xa1ki (suzdaljski) knez Andrej Aleksandrovi\xc4\x8d (1281\xe2\x80\x931283, 1293\xe2\x80\x931304). Po njegovi smrti so Tatari postavili za velikega kneza tverskega kneza Mihaela Jaroslavi\xc4\x8da (1305\xe2\x80\x931318). Dotlej pa je najmlaj\xc5\xa1i sin Aleksandra Nevskega, Danijel, \xc5\xbee ustanovil Moskovsko kne\xc5\xbeevino, ki se je naglo krepila. Njeni knezi so si priborili polo\xc5\xbeaj velikega kneza Vladimira in za\xc4\x8deli pod svojo oblastjo zdru\xc5\xbeevati ruska ozemlja.'